Росен Плевнелиев ще удостои български военнослужещи с висше офицерско звание – Труд
Росен Плевнелиев ще удостои български военнослужещи с висше офицерско звание
05.05.2016 • 07:37
В навечерието на Деня на храбростта и празника на Българската армия 6 май държавният глава и върховен главнокомандващ Въоръжените сили Росен Плевнелиев ще удостои военнослужещи с висше офицерско звание. Това съобщиха от прессекретариата на държавния глава, предаде „Фокус“.
На церемония в Гербова зала на „Дондуков“ 2 президентът ще удостои генерал-лейтенант Константин Попов с висше офицерско звание генерал. Контраадмирал Георги Фиданов ще бъде повишен в звание вицеадмирал, а комодор Кирил Михайлов ще получи висше офицерско звание контраадмирал.
Досегашният директор на Дирекция „Сътрудничество и регионална сигурност“ в Международния военен секретариат на НАТО в Брюксел контраадмирал Емил Ефтимов ще бъде назначен на длъжността заместник-началник на отбраната, считано от 16 юли 2016 г. Контраадмирал Ефтимов ще получи висше офицерско звание вицеадмирал.